CELEX: 32022D0714
Language: hr
Date: 2022-05-05 00:00:00
Title: Provedbena odluka Komisije (EU) 2022/714 оd 5. svibnja 2022. o odobravanju odstupanja kojim se Belgiji, Bugarskoj, Cipru, Litvi, Nizozemskoj i Finskoj omogućuje uporaba sredstava koja nisu tehnike elektroničke obrade podataka za razmjenu i pohranu informacija za sustav kontrole uvoza druge generacije u vezi s robom u poštanskim pošiljkama (priopćeno pod brojem dokumenta C(2022) 2760) (Vjerodostojni su samo tekstovi na bugarskom, grčkom, francuskom, litavskom, nizozemskom, finskom i švedskom jeziku) (Tekst značajan za EGP)

10.5.2022   
               
               
                  HR
               
               
                  Službeni list Europske unije
               
               
                  L 133/28
               
            
         PROVEDBENA ODLUKA KOMISIJE (EU) 2022/714
         оd 5. svibnja 2022.
         o odobravanju odstupanja kojim se Belgiji, Bugarskoj, Cipru, Litvi, Nizozemskoj i Finskoj omogućuje uporaba sredstava koja nisu tehnike elektroničke obrade podataka za razmjenu i pohranu informacija za sustav kontrole uvoza druge generacije u vezi s robom u poštanskim pošiljkama
         
            
               (priopćeno pod brojem dokumenta C(2022) 2760)
            
         
         (Vjerodostojni su samo tekstovi na bugarskom, grčkom, francuskom, litavskom, nizozemskom, finskom i švedskom jeziku)
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (1), a posebno njezin članak 6. stavak 4. u vezi s člankom 8. stavkom 2.,
         nakon savjetovanja s Odborom za carinski zakonik,
         budući da:
         
                     (1)
                  
                  
                     U članku 6. stavku 1. Uredbe (EU) br. 952/2013 propisano je da se sve razmjene informacija između carinskih tijela i između gospodarskih subjekata i carinskih tijela te pohrana takvih informacija kako se zahtijeva carinskim zakonodavstvom obavljaju koristeći tehniku elektroničke obrade podataka.
                  
               
                     (2)
                  
                  
                     Člankom 6. stavkom 4. Uredbe (EU) br. 952/2013 propisano je da se u iznimnim slučajevima jednoj ili više država članica može dopustiti odstupanje od obveze korištenja tehnika elektroničke obrade podataka za razmjenu i pohranu informacija ako je ono opravdano posebnom situacijom države članice koja ga traži te se dodjeljuje za određeno razdoblje.
                  
               
                     (3)
                  
                  
                     Provedbenom odlukom Komisije (EU) 2019/2151 (2) uspostavlja se program rada u pogledu razvoja i uvođenja elektroničkih sustava iz Carinskog zakonika Unije (program rada). U njemu su navedeni elektronički sustavi koje treba razviti i datumi na koje se očekuje da će ti sustavi postati operativni. U programu rada utvrđuju se provedba i datumi uvođenja sustava kontrole uvoza druge generacije („ICS2”) u skladu s člankom 6. stavkom 1., člancima 16., 46. i 47. te člancima od 127. do 132. Uredbe (EU) br. 952/2013.
                  
               
                     (4)
                  
                  
                     U skladu s programom rada države članice trebale su od 15. ožujka 2021. biti spremne uvesti ICS2 radi prikupljanja ulaznih skraćenih deklaracija od pružatelja poštanskih usluga i pružatelja kurirskih usluga za robu koja se prevozi zračnim putem te su gospodarskim subjektima trebale omogućiti povezivanje sa sustavom i podnošenje ulaznih skraćenih deklaracija putem tog sustava do 1. listopada 2021.
                  
               
                     (5)
                  
                  
                     U skladu s člankom 127. Uredbe (EU) br. 952/2013 i člankom 183. stavkom 1. točkom (c) Provedbene uredbe Komisije (EU) 2015/2447 (3) pružatelji poštanskih usluga s poslovnim nastanom u Uniji moraju od 1. listopada 2021. podnositi ulazne skraćene deklaracije putem sustava ICS2.
                  
               
                     (6)
                  
                  
                     Pružatelji poštanskih usluga u Uniji koji primaju poštu od poštanskih operatera izvan Unije ovise o tim pružateljima usluga u pogledu pravodobnog prikupljanja i razmjene prethodnih elektroničkih podataka kako bi se ispunile obveze u skladu s Provedbenom uredbom (EU) 2015/2447. Međutim, pružatelji poštanskih usluga iz određenih trećih zemalja još su tehnički nespremni ispuniti zahtjeve za prikupljanje i međunarodnu razmjenu prethodnih elektroničkih podataka, koji se na njih primjenjuju u skladu s Konvencijom Svjetske poštanske unije. Stoga još uvijek ne prikupljaju, potpuno ili djelomično, elektroničke podatke te ih ne dostavljaju pružateljima poštanskih usluga s poslovnim nastanom u Uniji. Pružatelji poštanskih usluga u Uniji mogli bi umjesto toga ponovno upotrebljavati podatke prikupljene za potrebe carinske deklaracije i dostaviti te podatke sustavu ICS2 automatskim postupkom. Međutim, neki pružatelji poštanskih usluga u Uniji nisu uspostavili takav automatizirani postupak ponovne uporabe podataka.
                  
               
                     (7)
                  
                  
                     Zbog nedostatka prethodnih elektroničkih podataka određenih poštanskih operatera s poslovnim nastanom u trećim zemljama, odnosno podataka povezanih s deklaracijom koji se podnose prije dolaska ili prije utovara, koji se obično nalaze u carinskom obrascu, pružatelji poštanskih usluga s poslovnim nastanom u Uniji moraju ručno unijeti podatke u ICS2 u trenutku fizičkog dolaska poštanskih pošiljaka ako nisu uspostavili automatizirani postupak ponovne uporabe podataka koji se prikupljaju za potrebe carinske deklaracije i njihove dostave sustavu ICS2, u skladu s člankom 139. stavkom 5. Uredbe (EU) br. 952/2013. Ako se takav ručni postupak primjenjuje na velik udio poštanskih pošiljaka, može uzrokovati znatne poremećaje u međunarodnom poštanskom lancu opskrbe.
                  
               
                     (8)
                  
                  
                     Unatoč obvezi elektroničkog podnošenja podataka iz ulazne skraćene deklaracije za sve poštanske pošiljke od 1. listopada 2021., prema informacijama koje su primila carinska tijela Belgije, Bugarske, Cipra, Litve, Nizozemske i Finske za više od 15 % ukupnog broja poštanskih pošiljaka primljenih u mjesecu koji je prethodio datumu početka primjene ove Odluke nisu bili dostupni prethodni elektronički podaci za podnošenje ulaznih skraćenih deklaracija putem sustava ICS2 u tim državama članicama. Time se stvaraju poremećaji i uska grla u protoku robe koja dolazi poštom u te države članice unatoč tome što one nastoje ispuniti pravne obveze u pogledu elektroničke razmjene podataka povezanih sa sustavom ICS2.
                  
               
                     (9)
                  
                  
                     Te iznimne okolnosti, do kojih dolazi zbog tehničke nespremnosti sustava pružatelja poštanskih usluga izvan Unije, opravdavaju zahtjeve za odstupanje u skladu s Uredbom (EU) br. 952/2013, koje su Bugarska, Cipar i Litva podnijeli 21. prosinca 2021., Nizozemska 23. prosinca 2021., Belgija 5. siječnja 2022., a Finska 14. siječnja 2022. Takvim bi se odstupanjima tim državama članicama trebalo privremeno dopustiti da upotrebljavaju sredstva koja nisu tehnike elektroničke obrade podataka za razmjenu i pohranu informacija u vezi s robom u poštanskim pošiljkama za koje pružatelji poštanskih usluga izvan Unije ne dostavljaju prethodne elektroničke podatke pružateljima poštanskih usluga u Uniji i za koje pružatelji poštanskih usluga iz Unije ne mogu ponovno upotrebljavati podatke iz carinskih deklaracija za podnošenje ulaznih skraćenih deklaracija putem sustava ICS2.
                  
               
                     (10)
                  
                  
                     Pri provedbi ove Odluke carinska tijela Belgije, Bugarske, Cipra, Litve, Nizozemske i Finske morat će u roku od mjesec dana od obavještavanja o ovoj Odluci obavijestiti Komisiju o napretku koji su njihovi pružatelji poštanskih usluga ostvarili u dostavi podataka iz ulaznih skraćenih deklaracija za poštanske pošiljke putem sustava ICS2.
                  
               
                     (11)
                  
                  
                     Budući da je obveza elektroničkog dostavljanja podataka iz ulazne skraćene deklaracije za sve poštanske pošiljke stupila na snagu 1. listopada 2021., ova bi se Odluka trebala primjenjivati retroaktivno od tog datuma do 30. lipnja 2022.,
                  
               DONIJELA JE OVU ODLUKU:
         
            Članak 1.
            Odstupajući od članka 6. stavka 1. Uredbe (EU) br. 952/2013, carinska tijela Belgije, Bugarske, Cipra, Litve, Nizozemske i Finske mogu svojim pružateljima poštanskih usluga dopustiti podnošenje ulaznih skraćenih deklaracija za robu u poštanskim pošiljkama uporabom sredstava za razmjenu i pohranu informacija koja nisu tehnike elektroničke obrade podataka, pod uvjetom da su ispunjeni svi sljedeći uvjeti:
            
                        (a)
                     
                     
                        pružatelj poštanskih usluga s poslovnim nastanom izvan carinskog područja Unije koji pruža međunarodne usluge uređene Konvencijom Svjetske poštanske unije nije dostavio nikakve prethodne elektroničke podatke za tu robu;
                     
                  
                        (b)
                     
                     
                        količina predmetnih poštanskih pošiljaka premašila je 15 % ukupnog broja poštanskih pošiljaka primljenih tijekom mjeseca koji prethodi datumu početka primjene ove Odluke;
                     
                  
                        (c)
                     
                     
                        ako predmetna država članica dopusti upotrebu sredstava koja nisu tehnike elektroničke obrade podataka, kako je navedeno, nacionalni poštanski operater još nema tehničke kapacitete za ponovnu uporabu i dostavljanje podataka prikupljenih za potrebe carinske deklaracije za puštanje u slobodni promet u sustav kontrole uvoza („ICS2”).
                     
                  
         
            Članak 2.
            Carinska tijela Belgije, Bugarske, Cipra, Litve, Nizozemske i Finske u roku od mjesec dana od datuma obavještavanja o ovoj Odluci moraju obavijestiti Komisiju o napretku koji su njihovi nacionalni pružatelji poštanskih usluga ostvarili od datuma početka primjene ove Odluke u pogledu dostavljanja podataka iz ulazne skraćene deklaracije za robu u poštanskim pošiljkama carinskim tijelima putem sustava ICS2.
         
         
            Članak 3.
            Ova je Odluka upućena Kraljevini Belgiji, Republici Bugarskoj, Republici Cipru, Republici Litvi, Kraljevini Nizozemskoj i Republici Finskoj.
            Primjenjuje se od 1. listopada 2021. do 30. lipnja 2022.
         
         
            Sastavljeno u Bruxellesu 5. svibnja 2022.
            
               
                  Za Komisiju
               
               Paolo GENTILONI
               
                  Član Komisije
               
            
         
         
            (1)  SL L 269, 10.10.2013., str. 1.
         
         
            (2)  Provedbena odluka Komisije (EU) 2019/2151 od 13. prosinca 2019. o uspostavi programa rada u pogledu razvoja i uvođenja elektroničkih sustava iz Carinskog zakonika Unije (SL L 325, 16.12.2019., str. 168.).
         
            (3)  Provedbena uredba Komisije (EU) 2015/2447 оd 24. studenoga 2015. o utvrđivanju detaljnih pravila za provedbu određenih odredbi Uredbe (EU) br. 952/2013 Europskog parlamenta i Vijeća o Carinskom zakoniku Unije (SL L 343, 29.12.2015., str. 558.).